4
Nan Nanulisukan Satanas An Hesus
(Mer'us 1:12-13; Lukas 4:1-13)
1 Sachi kun impujut nan Ispilitun Apudyus as Hesus san luta gway maid kun ingkaw as taku ta sulisukan Satanas. 2 Kun nallaun as opat puyuway erkaw ja lawhi gwot nappung kun, nawhitil as sija. 3 Kun ummoy ummachayug as Satanas kun anana an sija, “Nu si'a nan Ana' Apudyus iwhakam sannachaja whatu ta mangngachancha tinapay.”
4 Gwon summungwhat as Hesus gway manggwana, “Nilista san Ukud Apudyus gway anana, ‘Wha'on kus ahus nan tinapay as i'atakun nan taku gwon maserpuna nan gwaschi ukud Apudyus.’ ”*
5 Gwot iyoy Satanas as Hesus ad Jerusalem gway iliyay niit'on as ugwan Apudyus kun impasi'adnas sija san tu'tu' nan Templo 6 kun anana an sija, “Nu si'a nan Ana' Apudyus lumajug'a. Tan nilista san Ukud Apudyus gway anana, ‘Sa'ad chanan a'anghel Apudyus whilinona chicha san mipangkop an si'a.’ Anana hos, ‘Tapajaon cha'a san imacha tot achi chanan i'im miserser san whatu.’† ”
7 Anan Hesus an sija, “Nilista ahos san Ukud Apudyus gway anana, ‘Achim sulisukon nan Apu gway Apudyusnu.’‡ ”
8 Iyoy ahos Satanas as Hesus san nangatu' amod gway whilig kun impailana an sija nan losanay mantuyajan san luhung ja nan ina'erjadcha. 9 Kun anana an sija, “Atcho' losan nannachaja an si'a nu mampalintumong'a gway manchajaw an sa'on.”
10 Kun anan Hesus an sija, “Lumajaw'a Satanas! Tan nilista san Ukud Apudyus gway anana, ‘As Apu gway Apudyusnu nan manchajagwam ad ahus as sija as mansilwhiyam.’§ ”
11 Gwot tinaynan Satanas as sija kun kummatong chanan a'anghel gwot nansilwhicha an sija.
Malluki As Hesus Gway Mansuyu
(Mer'us 1:14-15; Lukas 4:14-15)
12 Chingngorn kun Hesus gway niwhayud as Juan nanagkulin as sija ad Nazaret gway sa'up nan Galili. 13 Gwon wha'on kus iningkaw ad Nazaret, ummoy iningkaw ad Capernaum gway osa ili san ikid nan whaywhay gway Galili san sa'up nan kana' Zabulon an Neftali. 14 Na'gwa nannaja tot tumuttuwa nan ingwhakan profeta Isaias gway anana,
15 “Sa'ad nan lutan cha Zabulon an Neftali
agwad san chayan gway umoy san whaywhay san chomang nan gwanggwangay Jordan.
Sa'ad nan annachaja ili sa'up nan Galili gway iingkagwan chanan wha'on kus Hudyu.
16 Nawhiwhijag san manghulingot chanan taku ad aschi
gwon ma'ailacha san amod gway padcha.
Ta'on nu agwadcha san manghulingot ja umogjatcha matoy
mapadchaancha san silaw.”*
17 Malluki san sachi chimpu illukin Hesus gway mangipaakammu gway manggwana, “Manchu'kanju chanan whersuju tan takangay nan mangituyajan Apudyus sasan takuna.”
Nan Nangajakan Hesus Sasan Ummunaay Pasuyutna
(Mer'us 1:16-20; Lukas 5:1-11)
18 Sa'ad san manadchadchayanan Hesus san tayantag nan whaywhay gway Galili, inilana nan chugwa mansunud gway Simon gway mangngachan Pedro ja Andres. Ikaokaobcha nan akaidcha san whaywhay tan mangii'ancha. 19 Kun anana an chicha, “Gwayyu ta mitunud aju an sa'on ad nangngachano' cha'aju as mangii'an sasan taku gway mamatiyonju chicha an sa'on.” 20 Kun nanitaynancha san akaidchaot nitunudcha an sija.
21 Ummachajucha kusan nanadchadchayanancha inilana nan chugwa mansunud gway Santiago an Juan gway ana' Zebedeo. Iniingkawcha san whang'a gway huyunchas Zebedeo gway amacha gway iperroperrogcha nan akaidcha kun inajakan Hesus chicha. 22 Kun nanitaynancha san whang'a ja as amacha kun nitunudcha an Hesus.
Nan Nansuyuwan Hesus Ja Nangipawhayugwana Sasan Nasa'it
(Lukas 6:17-19)
23 Kinagka'ay Hesus nan ailiili ad Galili gway nansuyus sija sasan sinagogacha. Impaakammuna nan Whayuway Chamag gway mipangkop san mangituyajan Apudyus sasan takuna. Kun inaanna chanan na'aya'ayasiyay sa'it ja li'li'naon chanan taku. 24 Kun nanchinamag nan mipangkop an Hesus san losanay ilid Siria. Kun iyoycha an sija nan losanay nasa'it, chanan maliglikatan san losanay ayasin nan sa'it ja li'li'naon, chanan nilno' nan chimunju, chanan na'or'orchas ancha chanan napalalais. Kun impawhayun Hesus chicha. 25 Kun nitunud an sija nan chachama takuway nerpud Galili, Decapolis, Jerusalem, uchumay ili ad Judea ja san chomang nan gwanggwangay Jordan.
* 4:4 Mawhasa san Deuteronomio 8:3. † 4:6 Mawhasa san Salmo 91:11-12. ‡ 4:7 Mawhasa san Deuteronomio 6:16. § 4:10 Mawhasa san Deuteronomio 6:13. * 4:16 Mawhasa san Isaias 9:1-2.