Nan Whayuway Chamag Gway Illistan Juan
Nan Mipangkop Sannaja Nibyu
Sa'ad nan nangilista sannaja nibyu as Apostol Juan gway ana' cha Zebedeo an Salome gway iGalili. Nan pangkopna nangilista sannaja nibyu ipailana gway sa'ad as Hesus sija nan Ukud Apudyus gway sissija as ingkaingkana gway nangngachan taku kun na'aumili an chita'u ad asna luta. Nilista nannaja gway mipangkop san Whayuway Chamag tot sa'ad chanan mamasa tuttugwaonchaay as Hesus nan niwhakawhaka gway Manaku gway Ana' Apudyus ja tot kapu san pammaticha an sija ma'awhijagcha an Apudyus as ingkaingkana.
Sa'ad nan umunaay hu'yon nannaja Whayuway Chamag ipailana nan na'aya'ayasiyay mataakan gway mangipailaay as Hesus nan niwhawhagka gway Manaku gway Ana' Apudyus. Napasu'nuwhan nannachaja say inukuukud Hesus gway mangipaagwat san impailan chanan mataakan.
Ipailan nannaja nibyu nan ininon chanan uchumay takuway namati an Hesus kun nangngachancha pasuyutna. Gwon sa'ad nan uchum whinursucha as sija ja achicha kun tinuttuwa as sija. Nilista san kapitulu 13 ingkana san kapitulu 17 nan pagchot gway na'ahubuyunan Hesus sasan apostolesna amamod san lawhi san chaanna madpapan. Sa'ad san sachiyay lawhi impapigsana nan somsomo'cha tot na'asasagkanacha san ngachan man sinatay ma'gwa. Nilista ahos san udchin nan kapitulu nan nadpapan Hesus ja nasumerjaana, nan nilansaana san krus, nan natakuwana ja chanan nampaipailana sasan pasuyutna san nerpasna natakuwan.
Chinagsonan Juan gway ingwhaka nan ma'awhijakan an Apudyus as ingkaingkana kapu an Hesu Kristu. Annaja nan maatod an chichaay mamati an Hesus gway sija nan chayan, atuttugwaan ja whijag. Iyagwaagwat Juan chanan whayangna gway mauser san inerkaw tot isuyucha nan atuttugwaanay mipangkop an Apudyus isun chanan chanum, tinapay, silaw, nan mampaspastur sasan kernero ja chanan kernerona ancha ubas ja nan hokasna.
Chanan Hu'yona
Sa'ad As Hesus Sija Nan Ukud Apudyus 1:1-5
Nan Chamu Nipaakammugwan Nan Whayuway Chamag Mipangkop An Hesus 1:6-13
Nan Ukud Gway Nangngachan Taku 1:14-18
As Juan Gway Manghohonjag Ja Chanan Pangpangu Pasuyut Hesus 1:19-51
Nan Nansuyusuyuwan Hesus San Atakutaku 2:1–12:50
Nan Nansuyusuyuwan Hesus Sasan Pasuyutna Sasan Mangudchiyay Erkawna 13:1–17:26
Nan Natojan Hesus 18:1–19:42
Nan Natakuwan Hesus Ja Nan Nampaipailana Sasan Pasuyutna 20:1–21:25
1
Sa'ad As Hesus Sija Nan Ukud Apudyus
1 Sa'ad san chaan ma'gwa nan losan nisisikud nan Ukud ad sa'ad nan Ukud nihuyun an Apudyus ad sa'ad nan Ukud, Apudyus. 2 Nisisikuchay nihuyun nan Ukud an Apudyus san chaan ma'gwa nan luhung. 3 Ad kapu san Ukud inggwan Apudyus nan losan. Ad maid kun na'gwa nu wha'on as kapu san Ukud. 4 Sa'ad nan Ukud sija nan merpugwan nan whijag ad nannaja whijag sija nan silaw gway mamadcha san somsomo' chanan taku. 5 Sa'ad nan silaw papadchaona nan manghulingot ad nan manghulingot achi kun ma'aawha' san padcha.
Nan Chamun Nan Nipaakammugwan Nan Whayuway Chamag Mipangkop An Hesus
6 Iningkaw nan osa takuway ingwhaun Apudyus gway Juan nan ngachanna. 7 Kun ummalis sija tot iwhakana nan mipangkop san silaw tot losan otjan chanan taku mamati kapu san iwhakana. 8 Wha'on kus sija nan silaw gwon ummalina ekay impano'no' nan mipangkop san silaw. 9 Sa'ad nan kadto'ay silaw gway mamadcha san somsomo' chanan taku, sija nan umali ad asna luhung.
10 Gwon ta'on nu ummalis sija ad asna luhung ja na'gwa nan luhung kapu an sija, achin ku chanan taku whinigwhig as sija nu ngachanna as sija. 11 Ummoy as sija san ilina gwon achin ku chanan ailijana Hudyu whinigwhig as sija. 12 Gwon sa'ad chanan namigwhig an sija ja namati an sija nangngachanona chichas ana' Apudyus. 13 Wha'on kus nangngachancha ana' Apudyus kapu san nerpugwancha gwinnu kapu san whinayun nan manasagwa gwon kapu san whinayun Apudyus.
Nan Ukud Gway Nangngachan Taku
14 Nangngachan taku chay Ukud kun na'aumili an chita'u ad asna luta. Amod nan inawhayuna ja sija nan mangipaakammu san atuttugwaan. Inilami nan ina'erjadna gway nangipaila san ina'apudyus Apudyus gway naayana as osossa''anay ana' Amana gway Apudyus.
15 Kun pinano'no'an Juan gway manghohonjag nan mipangkop an sija kun impa'uyna gway manggwana, “Annaja chay ingwhaka' say manggwanaa'on, ‘Sa'ad nan umali mipasu an sa'on nangatngatu an sa'on kapu tan nisisikud as sija san chaan'u mijana'an.’ ”
16 Kapu san maid ku agwat nan inawhayuna mansinu'nub nan whayuway inatodna an chita'u. 17 Inatod Apudyus nan Lintogna kapu an Moses gwon sa'ad nan inawhayuna ja atuttugwaan gway mipangkop an sija, naatod an chita'u kapu an Hesu Kristu. 18 Maid kun osas nangila an Apudyus. Ahus nan osossa''anay Ana'na gway Apudyus ahos ekay as sija gway pagchot nan mihuyunana an Amana. Sija nan nangipaakammu an chita'u an Apudyus.
Ingwhawhagkan Juan Gway Wha'on Kus Sija Nan Kristu
19 Ad sa'ad chanan papangat nan Hudyu ad Jerusalem nangiwhauncha sasan papachi ja chanan Levita tot umoycha imuson an Juan ananon, “Ngachan'a?”
20 Kun ingwhawhagkan Juan nan tuttuwa gway achina kun insulib kun anana, “Wha'ona' kus Kristu.”
21 Kun anancha an sija, “Ad ngachan'a nu'? Si'a chay Elias?”*
Kun anana, “Wha'ona' kun.”
Kun anancha, “Si'a chay profetan Apudyus gway uullajonmi?”†
“Wha'on,” anana.
22 Gwot anancha an sija, “Ngachan'a man nu'? Sungwhatam cha'ami ta agwad iwhakami san nangiwhaun an cha'ami. Ngachamma anam san mipangkop an si'a?”
23 Kun anan Juan gway summungwhat, “Sa'on chay anan Isaias gway profetan Apudyus san agwiyon, ‘Anna nan osaay iniingkaw san luta gway maid kun ingkaw as taku gway mampa'upa'uy gway ananaon pawhayugwonju nan manadchayanan nan Apu.’ ”
24 Ad sa'ad chachay ingwhaun chanan Pariseo gway ummoy an Juan 25 inimuscha an sija gway manggwana, “Nu wha'on'a kus Kristu gwinnu wha'on'a ku an Elias gwinnu wha'on'a kus profetan Apudyus, ka'a manghonjag nu'?”
26 Kun anan Juan gway summungwhat, “Manghonjaka' san chanum jon agwad an cha'aju nan osaay achiju kun agakammu nu ngachanna as sija. 27 Sija nan umali mipasu an sa'on gwon achiya' kun miwhilang as mansilwhi an sija uyay mangaan san sinilasna.”
28 Na'gwa losan nannachaja san ilid Betania san chomang nan gwanggwangay Jordan gway ad aschi nan nanghonjahonjakan Juan.
As Hesus Nan Ma'gwaniyon Kerneron Apudyus
29 Mawhikat kun inilan Juan as Hesus gway takangay mi'atum an sija kun anana, “Anchiya nan Kerneron Apudyus gway michatun gway malligwat san whersun nan losanay takud asna luta! 30 Sija chay ingwhakawhaka' san manggwanaa'on, ‘Umchas an sa'on nan osa takuway nangatngatu an sa'on kapu tan nisisikud as sija san chaan'u mijana'an.’ 31 Achi' kun naimatunan san chamu gway sija chay takuway ingwhaka' gwon ummaliya' manghonjag san chanum tot mipaakammus sija sasan ijIsrael.”
32 Kun impano'no' Juan gway manggwana, “Inila' nan Ispilitun Apudyus gway chumo''ocho''oya gway isun chi kaob nan kalapati gway nerpud langit kun ummoy inumpa an sija. 33 Achi' kun naimatunanay sija chay takuway ingwhaka'. Gwon sa'ad as Apudyus gway nangiwhaun an sa'on gway umali manghonjag san chanum anana an sa'on, ‘Mailam nan Ispilitu' gway chumo''ocho''oya ad iningkaw an sija. Sija nan mangipaali san Ispilitu' gway ingkaw sasan taku.’ 34 Ad kapu tan inila' nannaja na'gwa an Hesus, ta'choya' gway sija nan Ana' Apudyus.”
Chanan Pangpangu Gway Pasuyut Hesus
35 Asin ku mawhikat agwad ahos cha Juan ja nan chugwa sasan pasuyutna ad aschiyay summisi'ad. 36 Intollong kun Juan as Hesus gway manadchadchayan anana, “Anchiya nan Kerneron Apudyus.”
37 Chingngorn ku chachay chugwaay pasuyut Juan nan ingwhakana tinunudchas Hesus. 38 Nantulili kus Hesus inilana chichaay mituntunud an sija. Kun anana an chicha, “Ngachan nan anaponju?”
Kun anancha an sija, “Rabbi, agwan nan iingkagwam?” (Nan pijaona anan nan apapat gway “Rabbi”, Mistuyu.)
39 Kun anan Hesus an chicha, “Gwayyu ta umaliju ilan.” Summingwhattang as anchu nan tayun san nitunuchancha an Hesus san ikawna kun iningkawcha an sija ingkanas maschom.
40 Sa'ad as Andres sija nan osa sasay chugwaay nangngor san ingwhakan Juan gway nitunud an Hesus. Sunud Simon Pedro as sija. 41 Kun sija ummunana inggwa nan ummoyna inanap as Simon gway sunudna kun anana an sija, “Inchasanmi nan Mesias.”‡ 42 Kun iyoy Andres as Simon an Hesus.
Kun intotollong Hesus as Simon kun anana, “Si'a uwa as Simon gway ana' Juan? Mangngachan'a Cefas.” (Nan Cefas isuna san Pedro gway sa'ad nan pijaona anan “whatu”.)
Nan Nangajakan Hesus An Cha Felipe An Natanael
43 Mawhikat kun simsimmo' Hesus gway umoy ad Galili. Kun inchasana ad aschi as Felipe kun anana an sija, “Mitunud'a an sa'on ad nangngachan'a pasuyut'u.” 44 Sa'ad as Felipe iBetsaida, sa'ad nan Betsaida ilin cha Andres an Pedro. 45 Kun inanap Felipe as Natanael gwot inchasana kun anana an sija, “Inchasanmis sija gway chay illistan Moses san nibyun nan Lintog ja illistan ahos chachay profetan Apudyus. Sija as Hesus gway iNazaret gway ana' Josep.”
46 Kun anan Natanael an sija, “Ama' agwad whayu as merpud Nazaret?”
Kun anan Felipe an sija, “Gwaynu ta umalim ilan.”
47 Inilan kun Hesus gway umoy as Natanael an sija anana san mipangkop an Natanael, “Annaja nan kadto'ay ijIsrael gway achi kun mansi'ap.”
48 Kun anan Natanael an sija, “Ka akammum as sa'on?”
Kun anan Hesus gway summungwhat, “Inila' si'a gway iniingkaw san puun nan ajuway igos san chaan Felipe mangajakan an si'a.”
49 Kun anan Natanael gway summungwhat, “Mistuyu, si'a nan Ana' Apudyus! Si'a nan Alin chanan ijIsrael!”
50 Kun anan Hesus an sija, “Kapu tan ingwhaka' an si'a gway inila' si'a san puun nan ajuway igos sijachi nan mamatiyam? Amamod pay'a nan mailam sannaja!”
51 Kun anana an chicha, “Iwhaka' an cha'aju nan tuttuwa gway mailaju nan langit gway miibwhat ja chanan a'anghel Apudyus gway mansinuhotay manakacha ja manosog san agwacha' gway Ana' nan Taku.”§
* 1:21 Sa'ad as Elias iningkaw as sija ad asna luta san tagwonay 850 BC (san chaan Kristu mijana'an). Akasukasut gway tagwon asiyot as Juan gway Manghohonjag mijana'. Inayan Apudyus as Elias ad langit gway matattaku (Mawhasa san 2 Ar-Ari 2:11). Sa'ad chanan Hudyu uullajonchas sija gway managkulin ad asna luta as tapin chi erkaw tot sija nan mangisakana sasan taku san umaliyan Kristu (Mawhasa san Malakias 3:1, 4:5-6). † 1:21 Mawhasa san Deuteronomio 18:15-22. ‡ 1:41 Nan Mesias sa'ad nan pijaona anan “pinilin Apudyus.” (“Kristu” nan anancha san Grinegoway apapat.) § 1:51 Sa'ad nan “Ana' nan Taku” sija nan ingngachan Hesus san longagna tot achi ku madlaw nan mangiwhagana gway sija nan Kristu. San Daniel 7:13-14 nilista nan nipadtu mipangkop san Ana' nan Taku gway sija nan Kristu. Annaja nan nangallan Hesus gway ingngachanna san longagna.